### Υλικό για Εκπαιδευτικούς
Αρχική | Οι Εκπαιδευτικές Πρακτικές | Το Εκπαιδευτικό υλικό | Οι θεματικές ενότητες | Ο Ήρωάς μας | Πληροφορίες

Η Μελέτη Περιβάλλοντος αποτελεί ένα εξαιρετικά ενδιαφέρον μάθημα στο σχολικό πρόγραμμα, συχνά «αδικημένο», –όχι απαραίτητα εξαιτίας των εκπαιδευτικών–, στο οποίο περιλαμβάνονται θέματα από το φυσικό, επιστημονικό, τεχνολογικό, κοινωνικό, πολιτικό, πολιτισμικό και οικονομικό περιβάλλον. Τα θέματα αυτά προσπαθεί να αναδείξει η συγγραφική ομάδα μας έχοντας πάντα ως κεντρικό άξονα τον μαθητή και τη μαθήτρια, τις ανάγκες τους, καθώς επίσης την κατανόηση και την ευέλικτη διαχείριση της πολύπλοκης και δυναμικά εξελισσόμενης σημερινής πραγματικότητας.

Στα βιβλία της Μελέτης Περιβάλλοντος που κρατάς στα χέρια σου κεντρικό ρόλο έχει η διερευνητική μάθηση, η οποία αποτελεί μια παιδαγωγική προσέγγιση που φέρνει σε επαφή τους/τις μαθητές/-τριες με επιστημονικά πλαίσια και διαδικασίες και τους καθοδηγεί στα βήματα που ακολουθούν οι επιστήμονες. Η επιστημονική-εκπαιδευτική μέθοδος με διερεύνηση αποτελεί την εκπαιδευτική εκδοχή της επιστημονικής μεθόδου της έρευνας και περιλαμβάνει πέντε βήματα: (α) πρόκληση ενδιαφέροντος, (β) προβληματισμός – διατύπωση υποθέσεων, (γ) πειραματισμός – δραστηριότητες, (δ) συμπεράσματα, (ε) εφαρμογές, ερμηνείες. Στις μέρες μας, η διερευνητική μάθηση έχει υιοθετηθεί σε σημαντικό βαθμό για να βοηθήσει τα παιδιά να έρθουν σε επαφή με τις διάφορες έννοιες βοηθώντας την ενεργητική εμπλοκή τους αντί να λαμβάνουν παθητικά τη γνώση από τους/τις εκπαιδευτικούς.

Στο παρόν ψηφιακό υλικό δε θα υπεισέλθουμε σε λεπτομέρειες και σε στοιχεία που αναφέρονται ήδη στον Οδηγό του/της Εκπαιδευτικού που συνοδεύει το Πρόγραμμα Σπουδών της Μελέτης Περιβάλλοντος, αλλά θα εστιάσουμε σε τρόπους αξιοποίησης των βιβλίων που έχουμε συγγράψει.

Επίτρεψέ μας πρώτα από όλα να σε παροτρύνουμε να χρησιμοποιήσεις με απόλυτη ελευθερία, σύμφωνα τις ανάγκες της τάξης σου, τις προτάσεις που διατυπώνουμε ως συγγραφική ομάδα στα επιμέρους οκτώ (8) Θεματικά Πεδία του Προγράμματος Σπουδών και των σχολικών βιβλίων της Μελέτης Περιβάλλοντος.

Είναι αλήθεια ότι η σύγκριση μεταξύ του πραγματικού χρόνου διδασκαλίας στην τάξη και του χρόνου που προτείνει το εκάστοτε Πρόγραμμα Σπουδών είναι ένα σημαντικό ζήτημα υπό συνεχή διαπραγμάτευση στην εκπαιδευτική διαδικασία. Γνωρίζουμε όσοι και όσες έχουμε διδάξει σε σχολικές τάξεις ότι η πραγματικότητα σε μια σχολική αίθουσα είναι μια δυναμική διαδικασία, αφού ο χρόνος διδασκαλίας επηρεάζεται από διάφορους παράγοντες, και ανατροπές συμβαίνουν καθημερινά. Τελικά, μόνο οι ίδιοι και οι ίδιες οι εκπαιδευτικοί μπορούν να διαχειριστούν κατάλληλα τον χρόνο με βάση τις ανάγκες των μαθητών και των μαθητριών, καθώς και τις συνθήκες της τάξης.

Επιπρόσθετα, θα πρέπει να επισημάνουμε ως συγγραφική ομάδα των βιβλίων της Μελέτης Περιβάλλοντος που έχετε επιλέξει –τα οποία είναι ευθυγραμμισμένα με τις σύγχρονες επιστημονικές και τεχνολογικές εξελίξεις– ότι θεωρούμε επιτακτική ανάγκη την παροχή συστηματικής υποστήριξης και πόρων στους/στις εκπαιδευτικούς για να μπορείς να ανταποκρίνεσαι στις απαιτήσεις της διδακτικής διαδικασίας όπως ακριβώς το επιθυμείς. Η σωστή ισορροπία και οι κατάλληλες επιλογές μεταξύ του προτεινόμενου, του πραγματικού χρόνου διδασκαλίας και των πραγματικών συνθηκών μπορεί να οδηγήσει σε μια αποτελεσματική εκπαιδευτική διαδικασία και στην καλύτερη κάλυψη των αναγκών των μαθητών και των μαθητριών.

Στην ουσία, αυτή είναι και η δική μας βασική πρόταση στις ενότητες που παρουσιάζονται στη συνέχεια του κειμένου. Εσύ, με βάση την εμπειρία, τις γνώσεις, τις δεξιότητες, το κέφι, το πάθος και την ομάδα των μαθητών και των μαθητριών σου, θα φέρεις το βιβλίο της Μελέτης Περιβάλλοντος στα μέτρα σας και μαζί θα το καταστήσετε λειτουργικό και αποτελεσματικό με τον καλύτερο τρόπο.

Σε ευχαριστούμε για τη συνεργασία και τη διάθεση να δοκιμάσεις τις προτάσεις και τις ιδέες μας.

Οι συγγραφείς των βιβλίων της Μελέτης Περιβάλλοντος